Forslag til Rådets forordning (EF) om oprettelse af et strukturpolitisk førtiltrædelsesinstrument (98/C 164/04) KOM(1998) 138 endelig udg. - 98/0091(CNS)

(Forelagt af Kommissionen den 19. marts 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

Det Europæiske Råds konklusioner på mødet i Luxembourg den 12. og 13. december 1997 forudser en styrket førtiltrædelsesstrategi for ansøgerlandene i Central- og Østeuropa og en særlig førtiltrædelsesstrategi for Cypern;

på baggrund af resultaterne af de igangværende bestræbelser i FN-regi på at finde en løsning på Cyperns problem og for at tage hensyn til den økonomiske situation, der til den tid vil gøre sig gældende på øen, kan det under tiltrædelsesforhandlingerne på grundlag af konklusionerne fra Det Europæiske Råds møde i Luxembourg blive relevant at optage Cypern på listen over modtagerlande samt med henblik herpå at overveje særlige bestemmelser vedrørende anvendelsen af denne forordning;

ifølge Det Europæiske Råds konklusioner skal støtten i henhold til denne forordning dog for tiden ydes til de ti central- og østeuropæiske lande;

i henhold til Rådets forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber (1), skal disse partnerskaber omfatte én enkelt ramme for de prioriterede områder og alle disponible midler til førtiltrædelsesstøtte;

i førtiltrædelsesstrategien indgår et strukturpolitisk førtiltrædelsesinstrument, i det følgende benævnt »ISPA«, som tager sigte på at tilpasse ansøgerlandene til EF-infrastrukturnormerne og yde et finansielt bidrag til miljøforanstaltninger og transportinfrastrukturforanstaltninger;

støtten fra EF under ISPA tillige med bistanden fra EF i henhold til Rådets forordning (EØF) nr. 3906/89 af 18. december 1989 om økonomisk bistand til Republikken Ungarn og Folkerepublikken Polen (2), senest ændret ved forordning (EF) nr. 753/96 (3), og støtten fra EF i henhold til forordning [. . . om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden] bør samordnes inden for rammerne af forordning [. . . om samordning af støtten til ansøgerlandene som led i førtiltrædelsesstrategien] og undergives bestemmelserne om betingethed i forordning (EF) nr. 622/98 og i de enkelte beslutninger vedrørende tiltrædelsespartnerskaber;

der bør skabes rimelig balance mellem finansieringen af transportinfrastrukturforanstaltninger og finansieringen af miljøforanstaltninger;

EF-støtten under ISPA bør lette ansøgerlandenes gennemførelse af den gældende EF-ret på miljøområdet og bidrage til en bæredygtig udvikling i disse lande;

Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet (4) beskriver principperne for udviklingen af et transeuropæisk transportnet, som efter tiltrædelsen også bør dække de nye medlemmers behov, medens den igangværende vurdering af transportinfrastrukturbehovene (TINA), som er iværksat af Rådet og bør følge disse principper, skal gøre det lettere at udvælge foranstaltninger, hvortil der kan ydes bistand i førtiltrædelsesperioden;

Kommissionen bør foretage en vejledende fordeling mellem ansøgerlandene af de samlede EF-midler, der står til rådighed til forpligtelser under ISPA, så det bliver lettere at forberede foranstaltningerne;

satserne for EF-støtte under ISPA bør tilpasses for at give midlerne større løftestangseffekt, fremme anvendelsen af private finansieringskilder og tage hensyn til foranstaltningernes evne til at skabe en væsentlig nettoindtægt;

i forbindelse med EF-støtten er det nødvendigt at sikre størst muligt gennemskuelighed ved gennemførelsen af den finansielle støtte og streng kontrol med anvendelsen af bevillingerne;

for at den EF-støtte, der ydes under ISPA, kan blive forvaltet korrekt, bør der anvendes effektive metoder til vurdering, overvågning, evaluering og kontrol, idet evalueringsprincipperne og formen og reglerne for overvågningen bør præciseres, og det bør fastsættes, hvilke foranstaltninger der skal træffes i tilfælde af uregelmæssigheder eller manglende overholdelse af en af de betingelser, der blev fastsat, da støtten fra ISPA blev ydet;

i overgangsperioden (fra 1. januar 1999 til 31. december 2001) bør henvisninger til euroen generelt læses som henvisninger til euroen som en monetær enhed, jf. artikel 2, andet punktum, i Rådets forordning (EF) nr. . . ./98 [om indførelse af euroen];

med henblik på gennemførelsen af denne forordning bør Kommissionen bistås af et rådgivende udvalg;

gennemførelsen af de ved denne forordning fastsatte foranstaltninger vil bidrage til at virkeliggøre EF's mål; traktaten indeholder ingen anden hjemmel for vedtagelsen af denne forordning end artikel 235 -

UDSTEDT FØLGENDE FORORDNING:

Artikel 1

Definition og mål

1. Der oprettes et strukturpolitisk førtiltrædelsesinstrument, i det følgende benævnt »ISPA«.

ISPA skal yde støtte for at medvirke til at forberede tiltrædelsen til Den Europæiske Union af følgende ansøgerlande: Bulgarien, Tjekkiet, Estland, Ungarn, Letland, Litauen, Polen, Rumænien, Slovakiet og Slovenien, i det følgende benævnt modtagerlande, for så vidt angår økonomisk og social samhørighed, navnlig miljø- og transportpolitik, med hensyn til overensstemmelse med bestemmelserne i denne forordning.

2. Den EF-støtte, der ydes under ISPA, skal bidrage til virkeliggørelse af målene i tiltrædelsespartnerskabet for de enkelte ansøgerlande og til de dertil hørende nationale programmer for forbedring af miljøet og af transportinfrastrukturnettene.

Artikel 2

Støtteberettigede foranstaltninger

1. EF-støtten, der finansieres under ISPA, omfatter projekter, projektfaser, som er teknisk og finansielt adskilte, grupper af projekter eller projektplaner på miljø- eller transportområdet, i det følgende under ét benævnt foranstaltninger. En projektfase kan også omfatte forberedende undersøgelser, gennemførlighedsundersøgelser og tekniske undersøgelser, der er nødvendige for at gennemføre et projekt.

2. På baggrund af de i artikel 1 nævnte mål yder EF støtte under ISPA til følgende:

a) miljøforanstaltninger, der sætter modtagerlandene i stand til at opfylde kravene i EF's miljøforskrifter og målene i tiltrædelsespartnerskaberne

b) transportinfrastrukturforanstaltninger, der fremmer bæredygtig mobilitet, navnlig foranstaltninger, der udgør projekter af fælles interesse baseret på kriterierne i beslutning nr. 1692/96/EF, og foranstaltninger, der sætter modtagerlandene i stand til at opfylde målene i tiltrædelsespartnerskaberne; heri indgår nationale nets sammenkobling og interoperabilitet indbyrdes og med det transeuropæiske net tillige med adgang til disse net.

Foranstaltningerne skal være tilstrækkeligt omfattende til, at de får en signifikant effekt, når det gælder miljøbeskyttelse eller forbedring af transportinfrastrukturnettene. De samlede omkostninger ved hver enkelt foranstaltning må principielt ikke udgøre mindre end 5 mio. euro.

3. Der skal skabes passende ligevægt mellem miljøforanstaltninger og transportinfrastrukturforanstaltninger.

4. Der kan også ydes støtte til:

a) forberedende undersøgelser i forbindelse med støtteberettigede foranstaltninger, herunder de undersøgelser, der er nødvendige for, at foranstaltningerne kan gennemføres, og

b) teknisk bistand, herunder foranstaltninger, der vedrører information og offentlighed, navnlig:

i) horisontale foranstaltninger, såsom sammenlignende undersøgelser, der tager sigte på at evaluere virkningerne af EF-støtten

ii) foranstaltninger og undersøgelser, der kan bidrage til vurdering, overvågning, evaluering og kontrol af projekterne, og til styrkelse og sikring af projekternes samordning og sammenhæng med tiltrædelsespartnerskaberne, og

iii) foranstaltninger og undersøgelser, der sikrer, at projekterne forvaltes og gennemføres effektivt, og muliggør de nødvendige ændringer.

Artikel 3

Finansielle midler

EF-støtten under ISPA ydes i perioden 2000 til 2006.

Budgetmyndigheden afsætter de årlige bevillinger inden for rammerne af de finansielle overslag.

Artikel 4

Vejledende fordeling

Kommissionen foretager en vejledende fordeling mellem modtagerlandene af den samlede EF-støtte under ISPA på grundlag af kriterierne befolkning, BNP pr. indbygger i købekraftspariteter og areal. Denne fordeling kan tilpasses for at tage hensyn til resultaterne af gennemførelsen af ISPA-foranstaltningerne i de enkelte modtagerlande i tidligere år. Der tages også hensyn til de individuelle landes svage punkter inden for miljø og transportinfrastruktur.

Artikel 5

Forenelighed med EF-politikken

1. Foranstaltninger, der finansieres af EF under ISPA, skal være i overensstemmelse med bestemmelserne i Europaaftalerne, herunder gennemførelsesbestemmelserne for statsstøtte, og skal bidrage til at virkeliggøre EF-politikken, navnlig politikken for miljøbeskyttelse og -forbedring, transport og transeuropæiske net.

2. Kommissionen sikrer samordning af og sammenhæng mellem foranstaltninger, der iværksættes i henhold til denne forordning, og foranstaltninger, der iværksættes med bidrag fra EF-budgettet, Den Europæiske Investeringsbank (EIB), herunder bankens førtiltrædelsesfacilitet, og EF's andre finansielle instrumenter.

3. Kommissionen søger at opnå samordning af og sammenhæng mellem foranstaltninger, der iværksættes i modtagerlandene i henhold til denne forordning, og de aktiviteter, der udøves af Den Europæiske Bank for Genopbygning og Udvikling (EBRD), Verdensbanken og andre lignende finansinstitutter.

Artikel 6

Støtteformer og støttesats

1. EF-støtten under ISPA kan ydes i en af følgende former: direkte støtte, der ikke skal tilbagebetales, støtte, der skal tilbagebetales, rentetilskud, tilskud til garantigebyrer, risikovillig kapital eller en anden finansieringsform.

Støtte, der tilbagebetales til forvaltningsmyndigheden eller en anden offentlig myndighed, skal genanvendes til det samme formål.

2. Satsen for EF-støtte, der ydes under ISPA, kan andrage op til 85 % af de offentlige eller dermed ligestillede udgifter, herunder udgifter, der afholdes af organer, som arbejder inden for administrative eller retlige rammer, der bevirker, at de kan ligestilles med offentlige organer.

Medmindre der er tale om støtte, som skal tilbagebetales, eller om en væsentlig interesse for EF, nedsættes støttesatsen for at tage hensyn til:

a) muligheden for samfinansiering

b) projektets evne til at skabe indtægter og

c) en korrekt anvendelse af princippet om, at forureneren betaler.

3. Indtægtsskabende foranstaltninger efter stk. 2 er:

a) infrastrukturer, der forudsætter direkte brugerbetaling

b) produktive investeringer inden for miljøsektoren.

4. Forberedende undersøgelser og teknisk bistand kan undtagelsesvis finansieres med 100 % af de samlede omkostninger. De samlede udgifter, der afholdes på Kommissionens foranledning eller på Kommissionens vegne i henhold til dette stykke, må højst udgøre 2 % af ISPA's samlede bevillinger.

Artikel 7

Vurdering og godkendelse af foranstaltninger

1. Kommissionen vedtager de foranstaltninger, der finansieres under ISPA.

2. Modtagerlandene forelægger ansøgninger om støtte for Kommissionen. Denne kan dog yde støtte på eget initiativ efter artikel 2, stk. 4.

3. Ansøgningerne skal indeholde:

a) De i bilag I nævnte oplysninger.

b) Alle relevante oplysninger, der godtgør, at foranstaltningerne er i overensstemmelse med denne forordning og med kriterierne i bilag II, navnlig hvad angår de socioøkonomiske fordele på mellemlang sigt set i relation til de anvendte midler.

4. Ved modtagelse af en anmodning om støtte og inden en foranstaltning godkendes, foretager Kommissionen en grundig vurdering for at bedømme, om foranstaltningen opfylder kriterierne i bilag II.

5. I Kommissionens beslutninger om godkendelse af foranstaltninger angives størrelsen af den finansielle støtte, ligesom de skal indeholde en finansieringsplan tillige med alle de bestemmelser og betingelser, der er nødvendige for foranstaltningernes gennemførelse.

Artikel 8

Forpligtelser og betalinger

1. Kommissionen afholder udgifterne under ISPA i overensstemmelse med finansforordningen vedrørende De Europæiske Fællesskabers almindelige budget på grundlag af den finansieringsaftale, der indgås mellem Kommissionen og modtagerlandet.

De årlige budgetforpligtelser for støtte til foranstaltninger gennemføres dog på en af følgende to måder:

a) Forpligtelser vedrørende foranstaltninger i henhold til artikel 2, stk. 2, der skal gennemføres i løbet af en periode på to år eller mere, skal som hovedregel og med forbehold af litra b) gennemføres i årlige trancher.

Forpligtelserne for den første årlige tranche indgås, når finansieringsaftalen indgås. Forpligtelserne for efterfølgende årlige trancher baseres på den oprindelige eller reviderede finansieringsplan for foranstaltningen og skal i princippet anvendes i begyndelsen af hvert finansår og senest den 1. april i det pågældende år i overensstemmelse med overslaget over udgifter for dette år.

b) For foranstaltninger, der løber i mindre end to år, eller for hvilke EF-støtten ikke overstiger 20 mio. euro, kan der indgås en første forpligtelse på op til 80 % af støtten, når finansieringsaftalen indgås. Der indgås forpligtelser for restbeløbet alt efter de fremskridt, der er gjort med hensyn til foranstaltningens gennemførelse.

2. Medmindre der er tale om behørigt begrundede tilfælde, annulleres støtte til foranstaltninger, for hvis vedkommende en væsentlig del af arbejdet ikke er påbegyndt inden for den angivne kontrakts periode.

3. Betaling af finansiel støtte til foranstaltninger kan enten finde sted i form af forskud eller mellemliggende betalinger eller betalinger af restbeløbet vedrørende attesterede og faktisk betalte udgifter.

Kommissionen vedtager de nærmere regler for betalinger efter proceduren i artikel 14.

4. Betalingsmekanismerne for foranstaltningerne fastsættes i enkeltheder i finansieringsaftalen med de enkelte modtagerlande.

Artikel 9

Forvaltning og kontrol

1. Kommissionen stiller krav om, at modtagerlandene:

a) pr. 1. januar 2000 og under alle omstændigheder senest den 1. januar 2002 indfører forvaltnings- og kontrolsystemer, der sikrer:

i) at støtten i henhold til denne forordning anvendes korrekt i overensstemmelse med principperne om sund finansiel forvaltning

ii) at forvaltnings- og kontrolfunktionerne adskilles

iii) at udgiftsanmeldelserne, der forelægges for Kommissionen, er nøjagtige og er opstillet på grundlag af regnskabssystemer, som er baseret på støttedokumenter, der kan kontrolleres

b) med regelmæssige mellemrum kontrollerer, at de EF-finansierede foranstaltninger er forløbet korrekt

c) forebygger og forfølger uregelmæssigheder

d) geninddriver beløb, der er gået tabt som følge af uregelmæssigheder eller forsømmelighed.

2. Uden at det berører den kontrol, som foretages af modtagerlandene, kan Kommissionen og Revisionsretten gennem deres eget personale eller behørigt befuldmægtigede repræsentanter udføre tekniske revisioner eller regnskabsrevisioner på stedet, herunder gennemføre stikprøvekontrol og endelige revisioner.

3. Gennemførelsesbestemmelserne vedrørende principperne i stk. 1 og 2 skal stå i finansieringsaftalerne sammen med ordningerne for samarbejde og samordning af kontrolprogrammeringen og -metoderne mellem Kommissionen og modtagerlandet.

4. Finansieringsaftalen skal også indeholde bestemmelser om nedsættelse, suspension og annullering af støtte i tilfælde af, at gennemførelsen af en foranstaltning bevirker, at en del af eller hele den tildelte støtte ikke er berettiget.

Artikel 10

Anvendelse af euroen

1. De beløb, der angives i ansøgningerne om støtte, skal sammen med den relevante finansieringsplan udtrykkes i euro.

2. De støttebeløb og finansieringsplaner, der godkendes af Kommissionen, skal udtrykkes i euro.

3. Udgiftsanmeldelser, der dokumenterer de tilsvarende betalingsansøgninger, skal udtrykkes i euro.

4. Kommissionens betalinger af finansiel støtte finder sted i euro til den myndighed, der af modtagerlandet er udpeget til at modtage sådanne betalinger.

Artikel 11

Overvågning af efterfølgende evaluering

Modtagerlandene og Kommissionen sørger for, at gennemførelsen af foranstaltninger efter denne forordning overvåges og evalueres effektivt i henhold til bestemmelserne i bilag III.

Artikel 12

Årsrapport

Kommissionen forelægger Europa-Parlamentet, Rådet, Det Økonomiske og Sociale Udvalg og Regionsudvalget en årsrapport om den EF-støtte, der er ydet under ISPA. Årsrapporten skal indeholde de oplysninger, der er anført i bilag IV.

Europa-Parlamentet afgiver snarest muligt en udtalelse om rapporten. Kommissionen redegør for, hvorledes den har taget hensyn til denne udtalelse.

Kommissionen sørger for, at medlemsstaterne og modtagerlandene underrettes om ISPA-aktiviteterne.

Artikel 13

Information og offentlighed

1. De modtagerlande, der er ansvarlige for gennemførelsen af foranstaltninger, hvortil EF har ydet støtte under ISPA, skal sørge for, at foranstaltningen offentliggøres på passende måde, således at:

a) offentligheden gøres opmærksom på EF's rolle i forbindelse med foranstaltningen

b) de potentielle støttemodtagere og erhvervsorganisationerne gøres opmærksom på de muligheder, foranstaltningen frembyder.

Ansøgerlandene skal bl.a. sikre, at der opsættes fuldt synlige skilte med EF-symbolet og med angivelse af, at foranstaltningen samfinansieres af EF, samt at repræsentanter for EF-institutionerne er til stede ved de vigtigste offentlige arrangementer, der er forbundet med EF-støtten under ISPA.

De skal årligt underrette Kommissionen om, hvilke initiativer der er taget i henhold til dette stykke.

2. Kommissionen vedtager nærmere bestemmelser om information og offentlighed efter proceduren i artikel 14.

Den underretter Europa-Parlamentet herom og offentliggør dem i De Europæiske Fællesskabers Tidende.

Artikel 14

Udvalg

Ved gennemførelsen af denne forordning bistås Kommissionen af et rådgivende udvalg, der består af repræsentanter for medlemsstaterne og har Kommissionens repræsentant som formand. Den Europæiske Investeringsbank udnævner en repræsentant uden stemmeret.

Kommissionens repræsentant forelægger udvalget et udkast til beslutninger. Udvalget afgiver en udtalelse om spørgsmål, det får forelagt af Kommissionen, i givet fald ved afstemning. Formanden deltager ikke i afstemningen.

Udtalelsen optages i mødeprotokollen. Derudover har hvert medlem af udvalget ret til at anmode om, at dets holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 15

Afsluttende bestemmelser og overgangsbestemmelser

1. På forslag af Kommissionen tager Rådet denne forordning op til fornyet overvejelse senest den 31. december 2006 efter proceduren i traktatens artikel 235.

2. Ved tiltrædelsen af Den Europæiske Union mister et land sin ret til støtte under ISPA.

3. Den resterende del af dets tildeling omfordeles blandt de resterende modtagerlande i overensstemmelse med artikel 4.

Artikel 16

Ikrafttrædelse

Denne forordning træder i kraft på dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 85 af 20.3.1998, s. 1.

(2) EFT L 375 af 23.12.1989, s. 11.

(3) EFT L 103 af 26.4.1996, s. 5.

(4) EFT L 228 af 9.9.1996, s. 1.

BILAG I

Ansøgningernes indhold (artikel 7, stk. 3, litra a))

Ansøgningerne skal indeholde følgende:

1. oplysninger om det organ, der er ansvarligt for gennemførelsen, foranstaltningens art og en beskrivelse af foranstaltningen

2. oplysninger om omkostningerne ved foranstaltningen og stedet, hvor den skal gennemføres, herunder, hvis det er relevant, en angivelse af sammenkoblingen og interoperabiliteten, når det gælder foranstaltninger på samme transportakse

3. tidsplanen for arbejdets gennemførelse

4. en costbenefitanalyse, herunder den direkte og indirekte indvirkning på beskæftigelsen

5. en vurdering af indvirkningen på miljøet svarende til den vurdering, der er fastsat i Rådets direktiv 85/337/EØF (1)

6. oplysninger om stedet og om den betydning, der tillægges foranstaltningen i den nationale miljøstrategi som fastsat i det nationale program for overtagelse af den gældende EF-ret

7. oplysninger om den nationale transportudviklingsstrategi og foranstaltningernes indplacering i denne strategi

8. oplysninger om overholdelse af konkurrenceloven og reglerne om offentlige udbud

9. finansieringsplanen, herunder om muligt oplysninger om foranstaltningens økonomiske levedygtighed, og den samlede finansiering, som modtagerlandet søger at opnå fra ISPA, Den Europæiske Investeringsbank (EIB) og dens førtiltrædelsesfacilitet og eventuelle andre EF-kilder eller kilder i medlemsstaterne, Den Europæiske Bank for Genopbygning og Udvikling (EBRD) og Verdensbanken

10. oplysninger om foranstaltningens forenelighed med EF-politikkerne

11. oplysninger om de ordninger, der er indført for at sikre effektiv anvendelse og vedligeholdelse af faciliteterne.

(1) EFT L 175 af 5.7.1985, s. 40.

BILAG II

Vurdering af foranstaltninger (artikel 7, stk. 3, litra b), og stk. 4)

A. Ved vurderingen af foranstaltningerne anvendes følgende kriterier for at sikre, at de er af høj kvalitet:

1. deres socioøkonomiske fordele, herunder deres mulighed for at fremme privat finansiering, som skal stå i et rimeligt forhold til de anvendte midler; der skal foretages en vurdering på baggrund af en costbenefitanalyse

2. de ordninger, der skal sikre, at foranstaltningerne forvaltes effektivt

3. de prioriterede opgaver, der er fastlagt ved tiltrædelsespartnerskaberne for interventionsområderne

4. foranstaltningernes bidrag til virkeliggørelsen af EF-politikken på miljøområdet

5. foranstaltningernes bidrag til de transeuropæiske net og den fælles transportpolitik

6. en passende balance mellem miljø og transportinfrastruktur

B. Kommissionen kan opfordre EIB, EBRD eller Verdensbanken til i fornødent omfang at bidrage til vurderingen af foranstaltningerne. Kommissionen gennemgår støtteansøgningerne for navnlig at kontrollere, om de administrative og finansielle mekanismer er tilstrækkelige til, at foranstaltningen kan gennemføres effektivt.

C. Kommissionen vurderer foranstaltningerne ved hjælp af de relevante kvantificerede indikatorer for at fastslå deres forventede indvirkning, når det gælder virkeliggørelsen af denne forordnings målsætning. Modtagerlandene giver alle de nødvendige oplysninger som angivet i bilag I, herunder om resultaterne af gennemførlighedsundersøgelser og vurderingerne, om alternativer, der ikke er overvejet nærmere, og om samordningen af foranstaltninger af fælles interesse på samme transportrute, så denne vurdering kan blive så effektiv som muligt.

BILAG III

Overvågning og efterfølgende evaluering (artikel 11)

A. Overvågningen gennemføres på grundlag af rapporter, der udarbejdes efter procedurer, som er fastlagt ved fælles overenskomst, og ved hjælp af stikprøvekontrol og ad hoc-udvalg. Den gennemføres ud fra fysiske og finansielle indikatorer. Indikatorerne skal vedrøre projektets særlige karakter og målsætning. De skal opstilles, således at de viser, hvor langt man er kommet i forløbet i forhold til den oprindelige plan og målsætning, og den forvaltningsmæssige situation og eventuelle problemer i denne forbindelse.

B. Udvalgene nedsættes på grundlag af en aftale mellem det pågældende modtagerland og Kommissionen. De af modtagerlandet udpegede myndigheder eller organer, Kommissionen og i givet fald EIB skal være repræsenteret i udvalget. Hvis regionale og lokale myndigheder og private virksomheder er kompetente til at gennemføre et projekt, og hvis de er direkte berørt af et projekt, skal de også være repræsenteret i udvalgene.

C. For hver foranstaltning sender den myndighed eller det organ, der er ansvarlig for foranstaltningen, Kommissionen en rapport om forløbet senest tre måneder efter udløbet af hvert fulde gennemførelsesår.

D. Den myndighed eller det organ, der er ansvarlig for foranstaltningen, sender Kommissionen en endelig rapport senest seks måneder efter foranstaltningens eller projektfasens afslutning. Rapporten skal indeholde følgende oplysninger:

1. en beskrivelse af det udførte arbejde med angivelse af fysiske indikatorer, en kvantificering af udgifterne efter arbejdets kategori og de foranstaltninger, der er truffet med hensyn til de specifikke klausuler i beslutningen om støtte

2. oplysninger om aktiviteterne, hvad angår offentlighed

3. en attestering af, at arbejdet er i overensstemmelse med beslutningen om støtte

4. en første vurdering af, i hvilket omfang de forventede resultater er opnået, herunder navnlig:

a) den faktiske dato for foranstaltningens iværksættelse

b) en angivelse af, hvordan forvaltningen vil blive forvaltet, når arbejdet er tilendebragt

c) en bekræftelse, hvis det er relevant, af de finansielle overslag, især med hensyn til driftsomkostninger og forventede indtægter

d) en bekræftelse af det socioøkonomiske overslag, navnlig de forventede omkostninger og fordele

e) en angivelse af, hvilke skridt der er taget til at sikre beskyttelse af miljøet og de dermed forbundne omkostninger.

E. På grundlag af resultaterne af overvågningen og under hensyntagen til overvågningsudvalgets bemærkninger tilpasser Kommissionen de oprindeligt godkendte støttebeløb og -betingelser tillige med finansieringsplanen, i givet fald på forslag af modtagerlandene.

Kommissionen fastlægger de fornødne ordninger for disse tilpasninger, som opdeles efter art og betydning.

F. Den efterfølgende evaluering skal omfatte midlernes anvendelse og støttens effektivitet og indvirkning. Den skal omfatte de faktorer, der på positiv eller negativ måde bidrager til foranstaltningens gennemførelse og de opnåede resultater. Efter foranstaltningernes afslutning foretager Kommissionen og modtagerlandene derfor en evaluering af, hvordan de er blevet gennemført, bl.a. om midlerne er blevet anvendt effektivt. Evalueringen skal også omfatte gennemførelsens faktiske indvirkning, for at det kan vurderes, om de oprindelige mål er blevet opfyldt. Evalueringen skal bl.a. omfatte foranstaltningernes bidrag til virkeliggørelsen af EF-politikken på miljøområdet eller til de transeuropæiske net og den fælles transportpolitik og skal også omfatte en vurdering af foranstaltningernes miljøvirkning.

G. For at gøre EF-støtten under ISPA mere effektiv sikrer Kommissionen, at der ved anvendelsen af ISPA lægges særlig vægt på gennemsigtighed i forvaltningen.

H. De nærmere bestemmelser om overvågning og evaluering fastsættes i Kommissionens beslutninger om godkendelse af foranstaltningerne.

BILAG IV

Kommissionens årsrapport (artikel 12)

Årsrapporten skal indeholde oplysninger om følgende:

1. den finansielle støtte, som EF har indgået forpligtelser for og har udbetalt under ISPA, opdelt efter år, modtagerland og projekttype (miljø eller transport)

2. det bidrag, som EF-støtten under ISPA har ydet til modtagerlandenes bestræbelser på at gennemføre EF's miljøpolitik og styrke de transeuropæiske transportinfrastrukturnet, og balancen mellem miljøforanstaltninger og transportinfrastrukturforanstaltninger

3. en vurdering af foreneligheden af den anvendte EF-støtte under ISPA med EF-politikkerne, herunder politikken for miljøbeskyttelse, transport, konkurrence og offentlige udbud

4. de foranstaltninger, der er truffet for at sikre samordning af og sammenhæng mellem foranstaltninger, der er finansieret gennem ISPA, og foranstaltninger, der er finansieret med bidrag fra EF-budgettet, Den Europæiske Investeringsbank (EIB) og EF's øvrige finansielle instrumenter

5. modtagerlandenes investeringsindsats inden for miljøbeskyttelse og transportinfrastruktur

6. de forberedende undersøgelser og den tekniske bistand, der er finansieret

7. resultaterne af vurderingen, overvågningen og evalueringen af foranstaltningerne, herunder oplysninger om eventuelle tilpasninger af foranstaltningerne på baggrund af resultaterne af vurderingen, overvågningen og evalueringen

8. EIB's bidrag til evalueringen af foranstaltningerne

9. en oversigt over resultaterne af den udførte kontrol, konstaterede uregelmæssigheder og verserende administrative sager og retssager

10. oplysninger om aktiviteter i forbindelse med offentlighed.